**Molitev je dih življenja, a ne sme izgubiti stika z resničnostjo**; 1 Tes 5,15-20

Meditacija za dekanijsko rekolekcijo, december 2021

Pripravil: Janez Kozinc

Ljudje radi ocenjujejo duhovnike; opazujejo tudi, kako moli in kakšen je potem, ko pride v odnose z ljudmi. Hitro nas ocenijo, da smo pobožnjakarski, kadar nam zmanjkuje stika z resničnostjo, ki jo živijo naši bratje in sestre; protestirajo, ko postavljamo pred njih visoke zahteve, ne da bi bili sočutni z njihovo situacijo. Če je duhovnik na drugi strani zelo dejaven, kar veliko ljudi raje sprejme, se pa nam hitro ponudi rešitev, kako pridobiti še kakšno minutko za res učinkovito pastoralno delo in ne nazadnje tudi odobravanje faranov: osebno molitev lahko stisnemo v najbolj nemogoč kot dneva, farani sami molijo rožni venec pred mašo ali adorirajo pred Najsvetejšim, ker duhovnik želi v tistih trenutkih storiti ali dokončati še nekaj dobrih stvari. Težko je krmariti med časom za molitev, osebnim premišljevanjem, skupno molitvijo, hkrati pa ostajati aktivno vpet v resničnost življenja.

Verjetno se nihče ne slepi, da je danes resen duhovnik zelo vpet v delo in zato še težje najde kvaliteten čas za osebno molitev – manj nas je »na terenu«, zahteve so drugačne, težko nanje odgovarjamo. A verjetno je osebna molitev zato še bolj pomembna. Sv. Ignacij je svetoval, da kadar človek ima občutek, da nima časa za molitev, naj čas zanjo podvoji (po spominu…). Verjamem, da so pogumni duhovniki, ki se tega nasveta držijo, ker so že izkusili, da oznanjevanje ni prvenstveno duhovnikova iniciativa, temveč Božja.

Hkrati pa sem prepričan, da bi si lahko duhovniki med seboj delili tudi mnoge bogate izkušnje, ki smo si jih glede molitve v času duhovništva pridobili. Lahko morda tudi s temi izkušnjami drug drugega bodrimo na aktualni rekolekciji.

Če je molitev dih življenja, mora biti z njo prežet ves dan. Apostol Pavel vabi skupnost v Tesaloniki naj neprenehoma molijo; verjetno ni imel v mislih zgolj današnjih kontemplativnih redov, temveč človeka, ki je vpet v vsakdanje opravke, skrbi, radosti, bolezni, hrepenenja… Ob osebni molitvi, v kateri ob premišljevanju Božje besede (brevir, dnevna Božja beseda…) lahko spoznavam, kdo sem v očeh Boga, morda, kaj je beseda, ki mi jo daje na pot v tistem dnevu, ko izročam Bogu prošnje, zahvale, pa je molitev o kateri govori sv. Pavel nenehen dialog z Očetom. Preprosto beseda v srcu, ki mu jo lahko pripovedujem o veselju nad bližnjim, ki sem ga pričakoval, blagoslovu človeka, s katerim mi je težko, o obiskovanju, o pripravljanju gradiv za srečanja… »**Molitev ne prekriva tega, kar delam, ampak to od znotraj oživlja**« (Fausti, 137). Podobno kakor bi rekel sv. Benedikt: moli in delaj. Ne, moli, potem pa delaj, temveč eno in drugo hkrati.

Takšna nenehna molitev v dnevu in ta, ki ima svoje postanke (čas, izključno namenjen Bogu) je tudi molitev sv. Jožefa. Zanj smo prepričani, da je molitev bila dih njegovega življenja – sprejemanje in darovanje ljubezni, zato lahko iz njegovega življenja izluščimo nekaj znamenj »zdrave« molitve (prim. CD 166, 9-17):

* Poslušnost v molitvi: Jožef je skušal premišljevati svojo dramo, ki jo je doživljal kot Marijin zaročenec, a s poslušnostjo, odprtostjo Bogu je premagal svojo dramo in rešil Marijo njene zadrege. Tudi mi prinašamo pred Gospoda drame svojega življenja, življenja naših bližnjih – v klicanju Njegovega imena ne more ostati nem, čaka da utihnemo, da bi slišali Njega.
* Potrpežljivost v molitvi: kljub temu, da pravimo, da je bil Jožef eno samo uho za Božjo besedo, pa teh besed ni bilo na pretek vsak dan. Npr. v Egiptu je Jožef dolgo čakal na jasno spodbudo o premiku Svete Družine; gotovo smo tudi mi poklicani k vztrajanju v pričakovanju Njegove besede.
* Sprejemanje vsakdanjih dogodkov v molitvi: Jožefova molitev ni zahtevala pojasnil, da bi vse razumel, temveč je sprejel to, kar je bila zgodovinska situacija in v njej prisluhnil Bogu, kaj mu je storiti. Tudi naš odziv na nekatere situacije je lahko upor, razočaranje, tudi nad tem, kar Bog dopušča v mojem življenju ali življenju okoli mene. V moči molitve lahko življenje postaja iz nesmiselnega življenja, smiselno bogoslužje Bogu.
* Molitev kot pogon za ustvarjalni pogum: sv. Jožef je sprejemal Božja opozorila, kje preti nevarnost. Potem je moral sam organizirati življenje, da je obvaroval Sveto družino. Ustvarjalni pogum je potreben posebej tedaj, ko naletimo na težave. In teh nam v tem času ne manjka. Bog sodeluje z našimi zmožnostmi, se v težavah ne umika, ampak se zanese na nas, da bomo odkrili, kar nam govori Duh, skupaj z Njim iskali in našli poti oznanjevanja vesele vesti evangelija.
* Molitev kot prostor razodetja Božje nežnosti: v molitvi nam Gospod lahko razodeva, kdo smo mi v Njegovih očeh; da On ne zaupa samo v zmagovite, uspešne, krepostne prvine v nas, temveč se »večina njegovih načrtov uresničuje po naših slabotnostih in kljub njim« (CD 166, 9). V molitvi lahko gledamo svojo krhkost z lučjo Duha, ki nas ne obsoja, temveč nas vabi ponižno sprejemati Božje usmiljenje.

Na dekanijski rekolekciji, lahko premišljujete in podelite med seboj:

* izkušnje, kako nenehno ohranjati dialog z Bogom tudi pri delu;
* kaj mi predstavlja ovire v molitvi in kaj me krepi, da postajam človek molitve?